SKRIFTLIG FORESPØRGSEL E-1685/99

af Hanja Maij-Weggen (PPE-DE) til Kommissionen

(22. september 1999)

Om: Menneskerettighedssituationen i Usbekistan

Har Kommissionen for nylig foretaget en demarche over for myndighederne i Tasjkent med hensyn til den forværrede menneskerettighedssituation i landet?

Hvilken skæbne er overgået menneskerettighedsaktivister som fru Kasimova og hr. Adilov fra menneskerettighedsorganisationen Adilov?

Hvilken holdning vil EU indtage med hensyn til Usbekistan på den kommende OSCE-konference i Wien fra 20. september til 1. oktober?

Hvilke skridt kan Kommissionen tage, bl.a. med hensyn til samarbejdsprogrammerne mellem EU og Usbekistan, hvis menneskerettighedssituationen i dette land fortsætter med at være så dårlig?

Svar afgivet på Kommissionens vegne af Christopher Patten

(13. oktober 1999)

Unionen er bekymret over den forværrede menneskerettighedssituation i Usbekistan. Det finske formandskab rettede den 8. juli 1999 og den 26. august 1999 henvendelse til de usbekiske myndigheder.

Henvendelsen vedrører navnlig de voldelige overgreb mod den uafhængige menneskerettighedsorganisationsformand, Ardzinov, og andre usbekiske borgere, som forsvarer disse rettigheder.

Kommissionen er særlig opmærksom på den generelle forværring af menneskerettighedssituationen i Usbekistan siden eksplosionerne i Tasjkent i februar 1999. Kommissionen og Unionen følger nøje de retssager, som siden er blevet indledt. Det finske formandskab har navnlig gjort den usbekiske regering opmærksom på overtrædelsen af menneskerettighederne under sagen mod Mohammed og Rashid Bekzhon og fire af deres medanklagede.

Kommission har nøje gennemgået rapporten fra ambassadør Höynck, som er personlig repræsentant for formanden for Organisationen for Sikkerhed og Samarbejde i Europa (OSCE). Den 9. september 1999, deltog den aktivt i mødet i OSCE's permanente råd vedrørende Centralasien, hvor rapporten blev forelagt. Kommissionen understregede, at respekten for menneskerettighederne udgør et væsentligt element i fællesskabsaktionen.

På det første møde i samarbejdsrådet med Usbekistan, der blev afholdt i Bruxelles den 13. september 1999 gjorde Unionens repræsentanter på ny den usbekiske delegation opmærksom på menneskerettighedssituationen i landet og den manglende religionsfrihed. Unionens formandskab stillede sig navnlig tvivlende med hensyn til den fremgangsmåde, der var anvendt ved forelæggelsen af bevismaterialet og forsvaret af de anklagede under den seneste retssag. Den har ligeledes anmodet de usbekiske myndigheder om at undersøge et antal tilfælde, hvor sikkerhedstjenesten havde mishandlet folk, som forsvarede menneskerettighederne og politiske rettigheder. Unionen har gjort opmærksom på sin bekymring over fængslinger af religiøse eller politiske grunde samt forholdene i fængslerne. Kommissionen har gjort de usbekiske myndigheder opmærksom på, at de kommende valg bør afholdes i henhold til demokratiske principper, som er fastsat af OSCE, at ytringsfriheden i medierne bør garanteres og at en aktiv deltagelse af ikke-statslige organisationer (NGO'er)er ubetinget nødvendig. Den påpegede, at alle disse samarbejdsprincipper var anført i afsnit VII, artikel 68, i partnerskabs- og samarbejdsaftalen, og at de skulle anvendes af Usbekistan. Den har ligeledes præciseret, at der under Tacis-programmet blev udarbejdet programmer vedrørende demokratisering i samarbejde med OSCE og Kontoret for demokratiske institutioner og menneskerettigheder (ODIHR).